
Εκτέλεση Κρατικού Προϋπολογισμού 10μήνου 2013
Σύμφωνα με τα προσωρινά στοιχεία εκτέλεσης του κρατικού προϋπολογισμού, σε τροποποιημένη ταμειακή βάση, για το 10-μηνο  Ιανουαρίου – Οκτωβρίου, παρουσιάζεται έλλειμμα  στο ισοζύγιο του κρατικού προϋπολογισμού ύψους 2.957 εκατ. ευρώ έναντι ελλείμματος 12.258 εκατ. ευρώ το αντίστοιχο διάστημα του 2012 και στόχου για έλλειμμα 8.726 εκατ. ευρώ. Το πρωτογενές αποτέλεσμα διαμορφώθηκε σε πλεόνασμα ύψους 2.592 εκατ. ευρώ, έναντι πρωτογενούς ελλείμματος 1.139 εκατ. ευρώ για την ίδια περίοδο το 2012 και στόχου για πρωτογενές έλλειμμα 3.036  εκατ. ευρώ. 

Το ύψος των καθαρών εσόδων του κρατικού προϋπολογισμού ανήλθε σε 42.948 εκατ. ευρώ παρουσιάζοντας αύξηση κατά 2.308 εκατ. ευρώ ή 5,7% έναντι του στόχου του 10-μήνου 2013 (40.640 εκατ. ευρώ).

Τα καθαρά έσοδα του τακτικού προϋπολογισμού ανήλθαν σε 38.935 εκατ. ευρώ, 1.845 εκατ. ευρώ ή 5,0%, υψηλότερα έναντι του στόχου του 10-μήνου (37.090 εκατ. ευρώ).
Το σύνολο των φορολογικών εσόδων διαμορφώθηκε σε 35.594 εκατ. ευρώ, υψηλότερα  κατά 250 εκατ. ευρώ ή 0,7% έναντι του στόχου του 10μήνου (35.344 εκατ. ευρώ). Σημειώνεται ότι η πολύ καλή πορεία των φορολογικών εσόδων τον Οκτώβριο υπερκάλυψε ήδη την απόκλιση των περασμένων μηνών (η υστέρηση έναντι του στόχου στο 7-μηνο ήταν 1.061 εκατ. Ευρώ, στο 8μηνο ήταν 728 εκατ. ευρώ και στο 9-μηνο 455 εκατ. Ευρώ). 

Τονίζεται ότι το μήνα Οκτώβριο οι επιστροφές φόρων ανήλθαν σε 558 εκατ. ευρώ, κατά 293 εκατ. ευρώ ή 110,6% υψηλότερα έναντι του μηνιαίου στόχου των 265 εκατ. ευρώ.

Οι δαπάνες του κρατικού προϋπολογισμού ανήλθαν στα 45.905 εκατ. ευρώ και παρουσιάζονται μειωμένες κατά 3.461 εκατ. ευρώ έναντι του στόχου (49.366 εκατ. ευρώ).

Ειδικότερα, οι δαπάνες του τακτικού προϋπολογισμού ανήλθαν σε 42.580  εκατ. ευρώ και είναι μειωμένες έναντι του στόχου κατά 1.886 εκατ. ευρώ, κυρίως λόγω της μείωσης των πρωτογενών δαπανών κατά 1.480 εκατ. ευρώ έναντι του στόχου (37.312 εκατ. ευρώ).

Οι δαπάνες του τακτικού προϋπολογισμού παρουσιάζονται μειωμένες σε σχέση με την αντίστοιχη περίοδο του 2012 κατά 8.179 εκατ. ευρώ ή σε ποσοστό 16,1%. Η μείωση αυτή οφείλεται κυρίως στη μείωση του συνόλου  των πρωτογενών δαπανών κατά 2.592,5 εκατ. ευρώ ή ποσοστό 6,7% σε σχέση με την αντίστοιχη περίοδο του 2012, καθώς και στη μείωση των τόκων κατά 5.571 εκατ. ευρώ ή ποσοστό 50,1% σε σχέση με την αντίστοιχη περίοδο του 2012.
